Dem erwirdigen und geistlichen herren, herren Ludowig von Erlichszhwszen, homeister Dewtsches ordens. – – – – – – – – – – – – – – – – – – – Derselbe herre koning Karulus hat etlichen unwillen, als wir uns vorseen, czu demselben unsirem orden, und kompt davon: her hat lange czeyt her, dieweile als her nach howpptman was czu Wyburg, faste merckliche guter gefordert in Wierlande, die denne an unsirn orden gefallen seyn, also ouch das her keyn recht daczu moge gehaben. An gewonlichem landrechte will her sich nicht lassen genugen, ane sweren, mercklichen unsirs ordens schaden in czukomenden geczeiten mag men em ouch sulchs underwindes nicht czustaten. Und wiewoll sich derselbe unsir orden umbe gelimps willen gefachen und vele dirboten hat, men welde em derselben guttere gonnen czu seynem leben mit etlichem bescheide, als das die punte darober gehandelt innehalden, so hat her dach sulchen gelimpp nicht wellen uffnemen. Dorumbe so vorhenget her ouch, als wir uns des besorgen, das seyn howpptman czu Wyborch unsirem orden und dussen landen vaste gewelde thut, wenne her hat im vorgangenen winter eynen erbaren guden mann in Wierlande gesessen daselbest in seynem hoeve bey nachtczeiten lassen fangen und ane alle beschuldigung mit gewalt awsz dissen landen wegfuren. Derselbe howpptman hat sich des ouch underwunden, das her etliche werder und holme in der zee gelegen, dissen landen angehorende, vorlenet hat denselben lewten, die dach von langen jaren daruff gesessen und davon in disse lande gethan haben, als sie von rechte pflichtig seyn gewest, und denselben leenbrieff, den der howpptman darauff gegeben hat, haben wir in unsir vorwarunge und den man, der sulch leen und die brieve von em entpfangen hat, haben wir darumbe sitczende im torme czu Revall. Deszhalben denne nach rathe und willen unsir gebietiger und der ritterschafft der lande Hargen und Wiren gedencken wir kortczlich yo ee yo besser und vor dem tage, der mit dem konige czu Denmarcken wirt gehalden, wenne in der czeit, als wir uns vorsehen, werde her uns das gefuglichste anwurt geben, etliche unsere botschafft czu em czu senden. – – – – – Geben czu Rige am sonnobende czu osteren. Obirster gebietiger czu Liefflande.